**Aki Pasinpoika Riihilahti** (s. 9. syyskuuta 1976 Helsinki) on ammattilaisuransa lopettanut suomalainen jalkapalloilija, jonka pelipaikka oli yleensä keskikentällä puolustavassa roolissa. Hän pelasi vuodesta 1995 vuoteen 2011 kestäneellä ammattilaisurallaan Suomen lisäksi myös Norjassa, Englannissa, Saksassa ja Ruotsissa. Suomen maajoukkueessa Riihilahti pelasi 69 A-maaottelua. 

Riihilahtea kutsutaan yleisesti lempinimellä "Ägä", joka juontaa juurensa 80-90-luvun pitkän matkan juoksija Kezie Uchechukwu Duru Akabusiin.

Nykyisin Riihilahti työskentelee sekä HJK Oy:n että HJK:n kotiareenan Bolt Arenan toimitusjohtajana. Riihilahti valittiin vaikutusvaltaisen Euroopan seurajoukkueiden liiton (ECA) hallitukseen ja 2017 järjestön varapuheenjohtajaksi. Riihilahdella on myös useita merkittäviä luottamustehtäviä UEFA:ssa.*lähde?*

Ura
---

### Seuraura

Riihilahti on Helsingin Jalkapalloklubin kasvatti. Ensiesiintymisenä Veikkausliigassa hän teki seuran paidassa 23. heinäkuuta 1995 Ponnistusta vastaan. HJK:ssa Riihilahti voitti Suomen-mestaruuden 1997, Suomen Cupin 1996 ja 1998 sekä Liigacupin kolme kertaa vuosina 1996–1998. Hän oli myös mukana, kun HJK selviytyi ensimmäisenä suomalaisjoukkueena Mestarien liigan lohkovaiheeseen. Vuonna 1999 Riihilahti siirtyi Norjan Tippeligaenin Vålerengaan.*lähde?*

Norjasta Riihilahti siirtyi Englannin silloisen 1. divisioonan Crystal Palaceen, jonka paidassa hän teki ensiesiintymisensä maaliskuussa 2001. Riihilahden Englannin uran kohokohta oli Crystal Palacen nousu Valioliigaan kaudeksi 2004–2005, jonka aikana hän teki neljä maalia. Yksi niistä oli tasoitusmaali suurseura Arsenalia vastaan 1–1-tulokseen päättyneessä ottelussa. Joukkue putosi Mestaruussarjaan lopulta yhden pisteen erolla. Riihilahti oli seuran kannattajien suuri suosikki ja arvostettu pelaaja ja persoona Britteinsaarilla. Viimeisenä kautenaan Englannissa hän kärsi lukuisista loukkaantumisista.

Kesäkuussa 2006 Riihilahti siirtyi Saksan Bundesliigasta pudonneeseen Kaiserslauterniin vuoden pituisella sopimuksella. Hän kärsi kauden aikana loukkaantumisista, ja hänet leikattiin. Sopimuksen umpeuduttua Riihilahti siirtyi Djurgårdenin riveihin Ruotsin Allsvenskaniin kahden ja puolen vuoden sopimuksella. Hän oli siirtymässä keväällä MLS-liigan San Jose Earthquakesiin, mutta siirto ei lopulta koskaan toteutunut.

Kesällä 2009 Riihilahti palasi kasvattajaseuraansa HJK:hon. Hän oli mestaruuden voittaneen joukkueen avainpelaajia puolikuntoisenakin tehden kymmenessä ottelussa kolme maalia. Riihilahti voitti Suomen-mestaruuden HJK:n riveissä myös kausilla 2010 ja 2011. 31. tammikuuta 2012 hän ilmoitti Iltalehteen kirjoittamassaan kolumnissa, ettei aio jatkaa kauden 2011 loppuun ulottunutta sopimustaan HJK:n kanssa, vaan lopettaa aktiiviuransa.

Riihilahti HJK:ssa vuonna 2010.
### Maajoukkueura

Riihilahti kuului Suomen maajoukkueen runkopelaajiin ollen mukana vuosien 2000, 2004 ja 2008 EM-kilpailujen sekä vuosien 2002 ja 2006 MM-kilpailujen karsinnoissa. Maajoukkue-ensiesiintymisensä hän teki 5. helmikuuta 1998 ystävyysottelussa Kyprosta vastaan, ja ensimmäisen maalinsa kolmannessa maaottelussaan Maltaa vastaan. Viimeisen maaottelunsa Riihilahti pelasi 17. lokakuuta 2007 Espanjaa vastaan. Yhteensä hän pelasi 69 A-maaottelua ja teki niissä 11 maalia.

### Pelaajauran jälkeen

Riihilahti on työskennellyt vuodesta 2011 HJK:n kotikentän Bolt Arenan toimitusjohtajana ja vuodesta 2013 HJK:n toimitusjohtajana. Vuonna 2011 hän suoritti MBA-tutkinnon Liverpoolin yliopistossa. Hänen lopputyönsä käsitteli urheilustadionkonseptien hallinnointia. Lisäksi Riihilahdella on opintoja Harvardin ja Yalen yliopistoista.

Riihilahti tunnetaan myös taitavana kirjoittajana, ja hän on kirjoittanut kolumneja muun muassa *The Timesiin* ja *Iltalehteen*. Lisäksi hän on toiminut kehitysvammaisten jalkapallomaajoukkueen kummina ja järjestänyt *Be Special* -hyväntekeväisyyskonsertin. Hänet palkittiin vuoden 2008 Urheilugaalassa työstään kehitysvammaisten urheilun hyväksi urheilukulttuuriteko-Uunolla.

Riihilahti oli ratkaisevassa roolissa kaudella 2021-2022 alkaneen UEFAn Konferenssiliigan perustamisessa.

Yksityiselämä
-------------

Riihilahden veli on urheilu- ja televisiotoimittaja Riku Riihilahti. Hänen äiti Iira Riihilahti on entinen maajoukkuetason suunnistaja, joka työskenteli erityisopettajana ja eläkkeelle jäätyään siirtyi henkiseksi valmentajaksi HJK:hon, jossa hän on työskennellyt niin junioreiden kuin sekä miesten että naisten edustusjoukkueenkin kanssa.

Riihilahti meni naimisiin Tea-vaimonsa kanssa vuonna 2013 kuuden vuoden seurustelun jälkeen. Pariskunta sai kaksi lasta, pojan ja tytön. He erosivat vuonna 2019. Riihilahti meni naimisiin tanssija Katri Mäkisen kanssa elokuussa 2023. Pari tapasi Tanssii tähtien kanssa -ohjelmassa vuonna 2021, kun Mäkinen toimi Riihilahden tanssinopettajana.

Saavutukset
-----------

* Suomen mestaruus: 1997, 2009, 2010, 2011
* Suomen cupin voitto: 1996, 1998, 2011
* Suomen liigacupin voitto: 1996, 1997, 1998

Lähteet
-------

1. ↑  Katso Litin ja Ägän temput - pistä paremmaksi ja voita matka soihtuviestiin! Ilta-Sanomat.  Arkistoitu 11.12.2011. Viitattu 1.2.2012.
2. 1 2  Aki Riihilahti: Riihilahti rakentaa stadionista vientituotetta  14.4.2011. Kauppalehti.  Arkistoitu 5.11.2013. Viitattu 16.7.2011.
3. ↑  Liigapelaajat Veikkausliiga. Viitattu 22.2.2009.
4. 1 2  Riihilahti Aki Suomen Palloliitto.  Arkistoitu 23.1.2003. Viitattu 16.7.2010.
5. ↑  Crystal Palace 1-1 Arsenal *BBC Sport*.  6.11.2004. British Broadcasting Corporation. Viitattu 16.7.2010.  (englanniksi)
6. 1 2  Aki Riihilahti leikkauspöydälle  9.11.2006. Plaza.  Arkistoitu 19.12.2011. Viitattu 16.7.2010.
7. ↑  Aki Riihilahti siirtyy Kaiserslauterniin  28.6.2006. Ilta-Sanomat.  Arkistoitu 9.7.2006. Viitattu 16.7.2010.
8. ↑  Siggi tror på Riihilathi - *En riktig ledare*  23.6.2007. FotbollDirekt.com.  Arkistoitu 14.11.2011. Viitattu 16.7.2010.
9. ↑  Aki Riihilahden USA-diili varmistui  19.2.2009. Ilta-Sanomat. Viitattu 16.7.2010. [vanhentunut linkki]
10. ↑  Aki Riihilahti palaa Klubiin  31.7.2009. Veikkausliiga. Viitattu 31.7.2009.
11. ↑  Riihilahti Aki Veikkausliiga. Viitattu 31.7.2009.
12. ↑  Aki Riihilahti lopettaa aktiiviuransa Iltalehti. Viitattu 1.2.2012.
13. 1 2  Aki Riihilahti - LinkedIn *linkedin.com*. Viitattu 20.10.2023.
14. ↑  Aki Riihilahti ihastui riskiin  31.1.2012. Talouselämä.  Arkistoitu 2.2.2012. Viitattu 1.2.2012.
15. ↑  Tero Hakola HS: Riihilahti vie HJK:ta Harvardin opeilla eurokentille *Helsingin Sanomat*.  22.3.2014. Viitattu 20.10.2023.
16. ↑  Aki Riihilahti, kirjallinen keskikenttämies *YLE Elävä Arkisto*. Yleisradio. Viitattu 16.7.2010.
17. ↑  Be Special – hyväntekeväisyyskonsertti Finnair Stadiumilla 8.6. klo 18.30 (PDF) Uusimaa Palloliitto.  Arkistoitu 14.11.2011. Viitattu 16.7.2010.
18. ↑  Simonen, Timo: Mitä sinulle merkitsee urheilukulttuuri? LUM.  Arkistoitu 23.3.2012. Viitattu 16.7.2010.
19. ↑  Sportti com Estonia- "Ägä-Cup" – HJK:n eurosarjalle oudon tylyä pilkkaa *www.sportti.com*. Viitattu 20.10.2023.
20. ↑  Aki Riihilahti on ihminen, joka voisi tappaa itsensä työllä: "Olen hyvä duunissani ja hyvä isä, mutta kaikki muu siltä väliltä on sekavaa" *www.eeva.fi*.  5.6.2022. Viitattu 20.10.2023.
21. ↑  Tiesitkö että nämä suomalaisjulkkikset ovat sukua toisilleen? Lue yllättävät yhteydet! *mtv.fi*.  31.3.2011.  Arkistoitu 10.3.2017. Viitattu 8.4.2015.
22. ↑  Toikka, Virvamaria: Hän on nainen HJK:n neljän mestaruuden takana *talouselama.fi*.  16.1.2013.  Arkistoitu 13.4.2015. Viitattu 8.4.2015.
23. ↑  Aki Riihilahti ja Tea-vaimo: avioero! *Ilta-Sanomat*.  10.4.2020. Viitattu 3.7.2020.
24. ↑  Saloranta, Emilia: Katri Mäkinen teki Aki Riihilahdelle vitsillä ehdotuksen, johon Aki vastasi yllättäen kyllä – näin suhde sai alkunsa *Ilta-Sanomat*.  15.3.2023. Viitattu 15.3.2023.
25. ↑  Juuti, Mikko: Aki Riihilahti ja Katri Mäkinen menivät naimisiin *Ilta-Sanomat*.  2023-8-19. Viitattu 2023-8-19.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aki Riihilahti**.
* Aki Riihilahden kotisivut
* Ylen Elävä arkisto: Aki Riihilahti, kirjallinen keskikenttämies